৯ সেপ্টেম্বর, পার্সটুডে : ফিলিস্তিনীদের চিকিৎসার জন্য আড়াই কোটি ডলার অর্থ সহযোগিতা বাতিল করার পরিকল্পনা নিয়েছে ডোনাল্ড ট্রাম্পের প্রশাসন। অধিকৃত ফিলিস্তিনের বায়তুল মুকাদ্দাস শহরের ছয়টি হাসপাতালকে এ আর্থিক সহযোগিতা দেয়া হতো। গত শনিবার চিকিৎসা সহযোগিতা বাতিল করার বিষয়টি নিশ্চিত করেছেন মার্কিন পররাষ্ট্র দপ্তরের একজন কর্মকর্তা। তিনি জানান, প্রেসিডেন্ট ডোনাল্ড ট্রাম্প ফিলিস্তিনিদের চিকিৎসা সহযোগিতা অব্যাহত রাখার বিষয়টি পুনর্বিবেচনা করার নির্দেশ দেয়ার পর এ সিদ্ধান্ত নেয়া হয়েছে। এ সিদ্ধান্তের আওতায় আড়াই কোটি ডলার সহযোগিতা বাতিল হচ্ছে। ট্রাম্প বলেছেন, ফিলিস্তিনিদের চিকিৎসার জন্য যে অর্থ ব্যয় করা হতো তা এখন মার্কিন জনগণের কল্যাণে ব্যয় করা হবে।